მარატ საფინი
მარატ საფინი (რუს. Марат Сафин; დ. 27 იანვარი, 1980, მოსკოვი, რსფსრ, სსრკ) — რუსი ყოფილი პროფესიონალი ჩოგბურთელი, მსოფლიოს ყოფილი პირველი ჩოგანი. საფინს მოგებული აქვს 2 დიდი სლემის ტურნირი – 1 აშშ-ის ღია პირველობა და 1 ავსტრალიის ღია პირველობა. მან ასევე მოიგო 5 მასტერსის ტურნირი. ჯამში საფინს ATP-ის 15 ტურნირი აქვს ერთეულებში მოგებული. საფინი ჯამში 9 კვირის განმავლობაში იკავებდა მამაკაცთა რეიტინგში პირველ ადგილს. იგი ყველაზე მაღალი მსოფლიოს პირველი ჩოგანი იყო მამაკაცთა ჩოგბურთის ისტორიაში (193 სმ.). საფინის უმცროსი და, არის ქალთა რეიტინგში ყოფილი პირველი ჩოგანი დინარა საფინა. მარატი და დინარა ერთადერთი და-ძმანი არიან, ვინც რეიტინგში პირველ ადგილებს იკავებდნენ. სანაკრებო დონეზე, მარატ საფინმა ორჯერ მოიგო დეივისის თასი რუსეთის ნაკრებთან ერთად. საფინმა კარიერა 2009 წელს დაასრულა. 2016 წელს, იგი საერთაშორისო ჩოგბურთის დიდების დარბაზში შეიყვანეს.